Ο Δρ. Ορέστης Πάγκαλος είναι αρχιτέκτων, εικαστικός, και ερευνητής. Διδάσκει εξαμηνιαία εργαστηριακά και θεωρητικά μαθήματα στο Μεταπτυχιακό Πρόγραμμα Εικαστικές Τέχνες – Τέχνη και Δημόσιος Χώρος του Τμήματος Εικαστικών Τεχνών και Επιστημών της Τέχνης της Σχολής Καλών Τεχνών του Πανεπιστημίου Ιωαννίνων, στο Διατμηματικό Μεταπτυχιακό Πρόγραμμα Σημειωτική, Πολιτισμός και Επικοινωνία του ΑΠΘ (από το 2020), και στο ΔΠΜΣ Προηγμένα Συστήματα Υπολογιστών και Επικοινωνιών του ΑΠΘ (από το 2017). Παράλληλα, είναι διδάσκων στο Τμήμα Πολιτισμού, Δημιουργικών Μέσων και Βιομηχανιών στο Πανεπιστήμιο Θεσσαλίας. Συνεργάζεται επίσης με το ΠΜΣ Γραφικές Τέχνες – Πολυμέσα στο Ελληνικό Ανοικτό Πανεπιστήμιο (επίβλεψη διπλωματικών εργασιών) και με το Θερινό Σχολείο Μεταπτυχιακού Επιπέδου Migrimage – Εικόνες Μετανάστευσης στα Νότια Σύνορατου Πανεπιστημίου Αιγαίου (σύμπραξη του Τμήματος Γεωγραφίας και του Τμημ. Πολιτισμικής Τεχνολογίας και Επικοινωνίας, με το Universidad de Granada και το Universita del Salento, 2021-2022). Από το 2017 πραγματοποιεί ετησίως διαλέξεις στο Πρόγραμμα Μεταπτυχιακών Σπουδών Έρευνα στην Αρχιτεκτονική: Σχεδιασμός – Χώρος – Πολιτισμός του ΕΜΠ, και από το 2013 στο ΔΠΜΣ Μουσειολογία – Διαχείριση Πολιτισμού του ΑΠΘ.

Η διδασκαλία του στα ακαδημαϊκά μαθήματα συνδυάζει ζητήματα Ιστορίας και θεωρίας της Τέχνης και του Πολιτισμού, θεωρίας του χώρου, πολιτισμικών σπουδών, επικοινωνίας, οπτικοακουστικών μέσων, οπτικού πολιτισμού και αναπαραστάσεων, με ζητήματα ιστορίας συναρτήσει του εκάστοτε δεδομένου κοινωνικού-οικονομικού-πολιτικού πλαισίου. Έχει επίσης πραγματοποιήσει διαλέξεις σε διάφορα άλλα Μεταπτυχιακά και Προπτυχιακά Προγράμματα, και επιστημονικές ανακοινώσεις σε δεκάδες συνέδρια στην Ελλάδα και στο εξωτερικό. Το ακαδημαϊκό πεδίο των φορέων όπου λαμβάνουν χώρα ποικίλει και οι παρουσιάσεις του είναι κατά βάση διεπιστημονικές, όπως άλλωστε χαρακτηρίζονται η ευρύτερη επιστημονική προσέγγιση και οι εικαστικές πρακτικές του.

Έχει επίσης συμμετάσχει σε ερευνητικά προγράμματα μεταξύ των οποίων σε ένα Πρόγραμμα ΕΣΠΑ και σε δύο Erasmus+. Στο πιο πρόσφατο, με τίτλο *Come2Art: Introducing a collaborative scheme between artists & community members fostering life skills development and resilience through creative placemaking,* συνέγραψε τα Intellectual Output του Έργου, εκπροσωπώντας τη Σχολή Καλών Τεχνών ΑΠΘ. Το συγγραφικό του έργο περιλαμβάνει δεκάδες δημοσιευμένα κείμενα στα ελληνικά και στα αγγλικά σε επιστημονικά περιοδικά, βιβλία, τόμους πρακτικών, και σε ανεξάρτητες εκδόσεις. Αντίστοιχα, έχουν δημοσιευθεί εικαστικά έργα και φωτογραφίες του σε εκδόσεις στη Γερμανία, στις ΗΠΑ, στην Αγγλία, στη Σουηδία, στη Γαλλία, στην Τσεχία κοκ.

Από το 1993 ασχολείται ενεργά με την τέχνη του δρόμου έχοντας πραγματοποιήσει εκατοντάδες τοιχογραφίες και δεκάδες δημόσιες γλυπτικές εγκαταστάσεις. Οι δραστηριότητές του περιλαμβάνουν επίσης συμμετοχή με εγκαταστάσεις σε εκθέσεις (όπως η 1η Μπιενάλε Σύγχρονης Τέχνης Θεσσαλονίκης) και σε ανεξάρτητες εκδηλώσεις, δημιουργία μουσικών βίντεο και συμμετοχή σε ταινίες και ντοκιμαντέρ (που έχουν προβληθεί σε εγχώρια και διεθνή φεστιβάλ), συντονισμό εργαστηρίων, σχεδιασμό και επιμέλεια βιβλίων, εντύπων και ιστοσελίδων. Eίναι συνεπιμελητής της σειράς βιβλίων Η ιστορία τουgraffiti στην Ελλάδα, και μέλος της διμελούς εκτελεστικής επιτροπής του διεθνούς Συνεδρίου *ΤΑG, name writing in Public Space: A conference about tagging in history and today* (Βερολίνο 2017, Άμστερνταμ 2018, Κολονία 2019) και της οργανωτικής ομάδας της έκθεσης βιβλίου *Unlock Book Fair* με θέμα το γκραφίτι, το street art και τα συγγενικά́ τους πεδία. Παράλληλα, έχει συμμετάσχει σε πληθώρα άλλων συλλογικών καλλιτεχνικών και ευρύτερα πολιτισμικών εγχειρημάτων.

orestispangalos.com